Drage učenke in učenci,

upam, da ste si v preteklem tednu spočili in nabrali novih moči za zadnji del letošnjega šolskega leta.

Vsi smo iz medijev izvedeli, da naj bi se učenci prve triade vrnili v šolo 18. maja, kasneje tudi devetošolci. Vsi ostali, torej učenci od 4. do 8. razreda, pa naj bi šolsko leto zaključili na daljavo. Šole še nismo dobile navodil kako naj bi vaše vračanje v šolske klopi dejansko potekalo. Takoj, ko bodo podana navodila in bomo pripravili vse potrebno za varno vrnitev v šolo, vas bomo o tem obvestili.

Že pred počitnicami je bilo napovedano, da bo potrebno pridobiti ocene. Za vse učence velja, da je potrebno pridobiti najmanj eno oceno v drugem ocenjevalnem obdobju. To pomeni, da lahko pridobite tudi več ocen, če bo učitelj presodil, da je to potrebno.

Vem, da bi marsikdo med vami želel, da bi bilo možno pridobiti oceno v šoli, da bi se želeli vrniti v šolske klopi iz različnih razlogov - da bi lahko prejemali znanje osebno od učitelja, da bi zopet srečali svoje sošolce in sošolke, učitelje in da bi se družili in pogovarjali. Vendar moramo biti odgovorni in poskrbeti za svoje zdravje in za zdravje drugih ter zato upoštevati navodila. Verjamem, da bo kasneje tudi še čas za druženje in pogovore.

Kako bomo torej izvedli ocenjevanje?

* Učitelji so vam že sporočili oz vam bodo najkasneje v prvem tednu maja na kakšen način boste pridobili ocene.
* Ocenjevanje za katerega bo potrebna izvedba preko video konferenc, bo potekalo v dveh terminih in sicer vsak dan med 8.00 in 9.00, ter med 13.00 in 15.00.
* V kolikor zaradi različnih vzrokov, ki so vezani na posamezno družino, ne boste uspeli organizirati povezave na video konferenco v terminu za ocenjevanje, je seveda možno ocenjevanje ob drugi uri. O tem se sami dogovorite z učiteljem pri katerem boste ocenjeni. Če zato izostanete pri video konferenci drugega predmeta, o tem obvestite učitelja tistega predmeta.
* Termini video konferenc med 9.00 in 13.00 so še vedno namenjeni izvajanju pouka na daljavo.
* V enem tednu lahko pridobite največ tri ocene. Za termine ocenjevanja se sami dogovorite z učitelji. V kolikor pri organizaciji potrebujete pomoč, naj vam pomagajo starše.
* Pri oblikovanju ocene se bo upoštevalo tudi vaše sodelovanje pri pouku na daljavo.
* Zaupajte sebi, učiteljem in staršem. To je osnova za uspešen zaključek šolskega leta.

Verjamem, da zmorete, da hočete in da znate. Z dobro voljo in pozitivnim pristopom bomo skupaj uspešno zaključili tudi to malo drugačno šolsko leto.

 Veliko moči in pozitivne energije vam želim,

 Meta Trček, ravnateljica